Mnangagwa keer terug na Zimbabwe | Netwerk24
21 Januarie 2019 07:04
Pres. Emmerson Mnangagwa van Zimbabwe, wat op 'n buitelandse besoek is, het op Twitter aangekondig dat hy nie die Wêreld- Ekonomiese Forum (WEF) in Davos gaan bywoon nie en liewer terugkeer huis toe.
Mnangagwa, wat onder hewige kritiek van die opposisie deurgeloop het omdat hy in Rusland was toe onluste in sy land uitgebreek het, skryf sy eerste prioriteit is om "Zimbabwe kalm, stabiel en weer werkend" te kry. Hy beskryf sy buitelandse besoek as "hoogs produktief".
Hy sê verder Mthuli Ncube, Zimbabwe se minister van finansies, sal die WEF in sy plek bywoon.
Chaos het verlede week in Zimbabwe uitgebreek nadat Mnangagwa op Saterdag 12 Januarie op televisie 'n 150%-verhoging in die brandstofprys aangekondig het. Die volgende dag het Zimbabwiërs die strate ingevaar terwyl Mnangagwa na Rusland vertrek het.
Hy het die brandstofprys glo verhoog in die hoop om die tekort aan valuta te verlig en in 'n poging om die land se ergste ekonomiese krisis in 'n dekade die hoof te bied.